Senza dunnas na fa il stadi nagina parada!

Pli che la mesadad da la populaziun èn dunnas. Malgrà quai èn ellas per regla fermamain sutrepreschentadas en uffizis e gremis politics. Quai vala er pr il parlament federal. Suenter las davosas elecziuns federalas èn be gist 43 dals 200 mandats dal cussegl naziunal occupads da dunnas, quai correspunda a 21,5 pertschient. En il cussegl dals chantuns è la part da las dunnas cun sulettamain otg da 46 mandats (17,4 pertschient) anc pli pitschna. Anc adina na delegheschan bunamain la mesadad dals chantuns nagina dunna a Berna.

I dat differents motivs per la participaziun minima da dunnas a la politica. Las instituziuns da la democrazia parlamentara èn vegnidas creadas avant 150 onns, excludend las dunnas. Las dunnas en Svizra astgan condecider pir dapi 28 onns en dumondas politicas sin il plaun svizzer, eleger persunas en gremis politics u vegnir elegidas sezzas en in tal gremi - il dretg da votar per dunnas è vegnì introducì pir l'onn 1971.

Dunnas en la politica vegnan confruntadas cun autras cundiziuns da basa da la societad ch'ils umens. Malgrà las premissas legalas egualas èn las pussaivladads facticas per surpigliar mandats politics ed incaricas politicas differentas per dunnas ed umens. In punct è per exempel l'occupaziun da la dunna cun pliras incumbensas. Ultra d'in engaschament adina pli grond en la vita professiunala èn quai las dunnas ch'èn anc adina quasi exclusivamain respunsablas per il tegnairchasa e la tgira dals uffants. Ideas ed attribuziuns tradiziunalas da rollas han bullà tant ils umens sco er las dunnas. Ellas difficulteschan l'access da las dunnas als uffizis politics ed a las posiziuns en la politica. A las dunnas che candideschan stattan per regla a disposiziun resursas finanzialas pli pitschnas che als candidats masculins.

Il dumber da candidatas per uffizis e posiziuns en la politica è s'augmentà cuntinuadamain durant ils davos onns, malgrà la situaziun da partenza particularmain difficila per las dunnas che vulan far politica. Las schanzas electoralas dals umens èn dentant anc adina considerablamain pli grondas. Uschia han ils umens en la Svizra tudestga durant las elecziuns dal cussegl naziunal 1995 gi 1 1/2 giadas dapli schanzas da vegnir elegids che las dunnas, en la Svizra franzosa schizunt bunamain 3 1/2 giadas dapli (funtauna: manifest neutral tar las elecziuns federalas 1999 "Dapli dunnas en il parlament", lantschà da la cumissiun federala per dumondas da dunnas).

En il chantun Grischun èn actualmain dus da tschintg mandats dal cussegl naziunal occupads da dunnas. Ina quota da dunnas uschè legraivla na chatt'ins uschiglio en nagin dals organs politics grischuns: en il cussegl grond fan las 20 dunnas elegidas ora ina part da 16 pertschient.

Sin las glistas per las elecziuns naziunalas ch'han lieu proximamain candideschan 18 dunnas. Uschia avain nus er tranter las dunnas ina schelta veritabla.

Gremi: Biro per dumondas d'egualitad dal Grischun

Funtauna: rg Biro per dumondas d'egualitad

Data: 07.10.1999